Tilboðsfyrirkomulag í hlut ríkisins í Íslandsbanka ætti að tryggja hæsta verð að mati Bankasýslu ríkisins, en það þýðir að ekki sé gert ráð fyrir beinni þátttöku almennra fjárfesta.
Bankasýsla ríkisins lagði í gær fram tillögu til fjármála- og efnahagsráðherra um að stofnunin fengi heimild til að selja allan eignarhlut ríkisins í Íslandsbanka. Bankasýslan leggur til fjórar leiðir við söluna. Í fyrsta lagi tilboðsfyrirkomulag sem sé lang algengasta aðferðin á evrópskum hlutabréfamarkaði sem ráðandi hluthafar nýta sér við sölu á hlutum í skráðum félögum. Sala með slíku fyrirkomulagi færi fram á einum til tveimur dögum og ákveðnum fjölda fjárfesta gefinn kostur á að bjóða í, en almenningi ekki með beinum hætti. Þetta fyrirkomulag ætti að tryggja hæsta verð og telur Bankasýslan þessa leið besta til að uppfylla forgangsmarkmið sölumeðferðar um hagkvæmni. Önnur leið væri fullmarkaðssett útboð sem væri opið útboð til almennra og hæfra fjárfesta og tæki nokkra daga. Þessi aðferð sé ekki algeng í Evrópu, en vinsæl í Bandaríkjunum. Kostir slíkrar leiðar sé opnara og gegnsærra ferli en tilboðsleiðin. Síðan er nefnd miðlunaráætlun þar sem verðbréfafyrirtæki fái fyrirmæli um sölu ákveðins fjölda hluta og þess gætt að ofgera ekki markaðnum og þá reynt að vera sem næst markaðsverði. Fjórða leiðin væri svo útgáfa skiptanlegra skuldabréfa. Sem fyrr segir telur Bankasýslan, og það sé einnig samdóma álit allra ráðgjafa, að tilboðsfyrirkomulagið ætti að tryggja hæsta verð sem ríkið fengi fyrir bankann. Málið er nú hjá fjármálaráðherra sem skilar greinargerð til Alþingis.